作者:劉禹錫
標題:牛相公見示新什，謹依本韻次用以抒下情
內容:劇韻新篇至，因難始見能。雨天龍變化，晴日鳳鶱騰。遊海驚何極，聞韶素不曾。愜心時拊髀，擊節日麾肱。符彩添隃墨，波瀾起剡藤。揀金光熠熠，累璧勢層層。珠媚多藏賈，花撩欲定僧。封來真寶物，寄與愧交朋。已老無時疾，長貧望歲登。雀羅秋寂寂，蟲翅曉薨薨。羸驥方辭絆，虛舟已絕緪。榮華甘死別，健羨亦生憎。玉柱琤瑽韻，金觥雹凸稜。何時良宴會，促膝對華燈。